චීන රජයේ ආධාර මත හැම්මෑලිය සිට හෑගොඩ දක්වා ඉදිකළ ගිං ගඟ පළමු අදියරේ ව්‍යාපෘතියට අයත් පොම්ප සහ මෝටර් නිරන්තරයෙන් ක්‍රියා විරහිත වන බවත්, පසුගිය දින ගිං ගඟ පිටාර ගැලීමේදී වැඩි ජලය ඉවත් කිරීමට නොහැකිව ආරක්‍ෂක කලාපයේ ඇති නිවාස, ඉඩකඩම් , කුඹුරු සහ අනෙකුත් සියලු වගාවන් යට වීම නිසා අලාභ සිදුවුණු බවත් ප්‍රදේශවාසීහු පවසති.මෙම ගිං ගඟ යෝජනා ක්‍රමය ආරම්භ කොට වසර තිහකට වැඩි කාලයක් නිසා, මෙම ව්‍යාපෘතියේ පොම්පාගාර දහයක් තුළ පොම්ප තිස් හතක් තිබෙන අතර හෑගොඩ පොම්පාගාරයේ පොම්ප දෙකක් ක්‍රියා විරහිතවී ඇත.ගිං ගඟ ව්‍යාපෘතියේ සියලුම යන්ත්‍ර සූත්‍ර චීන රජයෙන් ලැබුණු චීනයේ නිෂ්පාදිත ඒවා වන අතර ඇතැම් අමතර කොටස් වෙළෙඳ පොළේ සොයා ගැනීමටද නැත.මෙම යන්ත්‍රවල තෙල් මාරු කිරීම හා තෙල් දැමීම වැනි සුළු කාර්මික දෝෂ පමණක් මෙහි සේවය කරන සේවකයින් විසින් කරනු ලැබුවත්, යන්ත්‍ර අලුත්වැඩියා කිරීමට සේවකයන් නොමැති වීම ගැටලුවක්.පොම්පාගාර දහයේ ඇති ආරක්‍ෂක කලාපයේ කුඹුරු අක්කර 7914ක් ඇති අතර, මෙම පොම්පාගාර ඉදිරි පස හා පසු පස ඇති බේසම් තුළ වසර ගණනාවක් තුළ රදා පැවැති රොන්මඩ තට්ටු ඉවත් කිරීමද සිදු කර නැත.මේ පිළිබඳ අදහස් දැක්වූ ඉඳිගස්කැටිය වාරිමාර්ග ඉංජිනේරු නිලධාරියෙක් සිය අදහස් මෙසේ පළ කළේය.මේ පොම්ප අලුත්වැඩියා නොකරන නිසා නිතර නිතර ක්‍රියා විරහිත වෙනවා.